TRC จ่อเซ็นงานใหม่ 1.6 พันลบ. ใน Q3/60-ลุยชิงเค้กงานประมูลเพิ่ม
TRC จ่อเซ็นงานใหม่ 1.6 พันลบ. ใน Q3/60 เผยครึ่งหลังปี 60 เดินหน้าชิงเค้กงานประมูลทั้งภาครัฐ-เอกชนเพิ่ม 10 โครงการ มูลค่ารวม 7 หมื่นลบ.
9 ส.ค. 2560

นายภาสิต ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น จำกัด (มหาชน) หรือ TRC เปิดเผยว่า ภาพรวมธุรกิจในครึ่งหลังปี 60 กลุ่มบริษัทจะยังคงเดินหน้าประมูลงานใหม่ประมาณ 10 โครงการ ทั้งจากภาครัฐ และเอกชน เช่น หน่วยงานราชการต่างๆ และกลุ่มบริษัทของ บริษัท ปตท. จำกัด (มหาชน) หรือ PTT มูลค่าโครงการรวมกว่า 7 หมื่นล้านบาท
โดยในเดือน ส.ค.นี้ สหการวิศวกรได้ร่วมมือกับพันธมิตรในการเข้าประมูลงานรถไฟรางคู่ 4 โครงการ มูลค่าโครงการประมาณ 3.9 หมื่นล้านบาท นอกจากนี้ในไตรมาส 3/60 บริษัทคาดว่าจะมีการเซ็นสัญญางานใหม่ ประมาณ 1,600 ล้านบาท ซึ่งเป็นโครงการสาธารณูปโภค
ส่วนโครงการก่อสร้างโครงการเหมืองแร่โพแทช Turnkey Delivery of APOT Project Package 2. Surface Processing and Facilities บริษัทได้รับ Letter of Award จาก บมจ.อาเซียนโปแตชชัยภูมิ (APOT) ในเดือน ก.พ.59 มูลค่างาน 142,027,205 เหรียญสหรัฐอเมริกา 416,000,784 ยูโร และ 12,433,389,522 บาทนั้น ในเดือน พ.ค.59 และ มี.ค.60 บริษัทได้รับงานเร่งด่วน Early Works I และ II มูลค่างานรวม 3,002 ล้านบาท
ขณะที่งานที่เหลือประมาณ 31,000 ล้านบาทคาดว่าจะสามารถลงนามในสัญญารับเหมาก่อสร้างได้ภายในสิ้นปีนี้